Subject: Selgitustaotlus: elektrooniliste hääletusdokumentidega tutvumise kohta KrtS § 21 lg 4 ja lg 5 alusel
From: Korteriühistu Paldiski mnt 227 <[email-masked]>
To: "Justiits- ja Digiministeerium" <[email-masked]>
Date: Wed, 18 Mar 2026 08:00:00 +0200

Tähelepanu! Tegemist on välisvõrgust saabunud kirjaga.
Tundmatu saatja korral palume linke ja faile mitte avada.

Lugupeetud Justiits- ja Digiministeerium

Pöördume korteriühistu Paldiski mnt 227 juhatusena palvega saada ametlik 
seisukoht seoses korteriomandi- ja korteriühistuseaduse (KrtS) § 21 lg 5 
kohaldamisega olukorras, kus dokumentidega tutvumine puudutab elektroonilisi 
seisukohti (sh kirjalikke hääletusi), mis sisaldavad isikuandmeid ja 
metaandmeid.

KrtS § 45 kohaselt tuleb tagada korteriühistu tegevuse läbipaistvus ning 
korteriomanikel on õigus tutvuda ühistu dokumentidega. Praktikas on täna 
juhatusele esitatud nõue võimaldada tutvuda elektrooniliste hääletuste ja 
seisukohtadega täismahus, sh individuaalsete seisukohtadega nimeliselt ning 
samuti neid fotografeerida.

Elektroonilised seisukohad sisaldavad muu hulgas:

*	korteriomaniku nime ja korteriomandi andmeid,
*	isikukooodi,
*	e-posti aadressi,
*	allkirjastamise kuupäeva ja kellaaega,
*	tehnilisi metaandmeid (nt IP-aadress, serveri logid, e-kirja päised jms).

Korteriühistu on isikuandmete töötlemisel vastutav töötleja.

Palume seisukohta järgmistes küsimustes:

1.	Millisele õiguslikule alusele (IKÜM art 6 lg 1) saab korteriühistu 
tugineda, kui korteriomanik soovib tutvuda teiste korteriomanike 
individuaalsete elektrooniliste seisukohtadega?

2.	Kas KrtS § 21 lg 5 annab korteriomanikule õiguse tutvuda elektrooniliste 
seisukohtadega nimeliselt ja täismahus või tuleb kohaldada andmete 
minimiseerimise põhimõtet ning piirata juurdepääsu (nt võimaldada tutvuda 
üksnes hääletustulemusega ilma metaandmeteta)?

3.	Kas elektrooniliste seisukohtade metaandmed (nt IP-aadressid, tehnilised 
logid, e-kirja päised) kuuluvad dokumentidega tutvumise õiguse alla või on 
tegemist andmetega, mille avalikustamine teistele korteriomanikele ei ole 
lubatav?

4.	Kas dokumentidega tutvumise õiguse raames on lubatud dokumentide 
fotografeerimine või muul viisil digitaalse koopia loomine korteriomaniku 
poolt?

*	Kas fotografeerimine on käsitletav üksnes tutvumisena või juba 
isikuandmete edasise töötlemisena?
*	Kas korteriühistul on õigus piirata dokumentide pildistamist või 
kopeerimist, kui need sisaldavad teiste isikute andmeid?

5.	KrtS § 21 lg 4 p 3 kohaselt vormistatakse kirjaliku hääletamise korral 
hääletustulemus koondandmetena (mh poolt-, vastu- ja erapooletute häälte arv 
ning otsuse vastuvõtmise või mittevastuvõtmise fakt). Palume selgitust, 
kuidas suhestuvad omavahel KrtS § 21 lg 4 p 3 ja § 21 lg 5:

o   Kui seadus näeb ette hääletustulemuste vormistamise koondandmetena, siis 
millises ulatuses on põhjendatud nõuda lg 5 alusel täiendavalt 
individuaalsete seisukohtade ja nendega seotud isikuandmete avalikustamist?

o   Kas lg 5 eesmärk on tagada kontrollitavus koondtulemuse õigsuse üle või 
annab see õiguse tutvuda kõigi individuaalsete hääletusavaldustega 
täismahus?

o   Kuidas tuleb sellises olukorras tasakaalustada läbipaistvuse nõue ja 
isikuandmete kaitse põhimõtted?

6.	Kas KrtS § 21 lg 5 kohaldamine võib teatud juhtudel sattuda vastuollu 
isikuandmete kaitse üldmääruse põhimõtetega (eesmärgipärasus, andmete 
minimaalsus, turvalisus), ning kuidas peaks korteriühistu vastutava 
töötlejana sellises olukorras õiguspärase tasakaalu saavutama?

Meie eesmärk on tagada ühistu tegevuse läbipaistvus, kuid samal ajal vältida 
olukorda, kus teiste korteriomanike isikuandmeid avalikustatakse ulatuses, 
mis ei ole kooskõlas isikuandmete kaitse põhimõtetega.

Palume kirjalikku seisukohta, millele saaksime oma praktikas tugineda.

Lugupidamisega

KÜ Paldiski mnt 227 juhatus